**MIRALL**

**PROPOSTA ADREÇADA A 3r i 4t DE L’ESO**

**BREU INTRODUCCIÓ I EMMARCAMENT: EL REALISME LITERARI**

El Realisme literari va sorgir a França cap a mitjan segle XIX com a contraposició al Romanticisme, amb la intenció de representar la realitat contemporània d’una manera objectiva, sense embellir-la ni idealitzar-la.

El realistes rebutgen tot el que sigui fantàstic i meravellós, exòtic o llunyà, tan propi de

les obres romàntiques, per a acostar-se a la realitat immediata. S'interessen per la vida

diària de la seva època i del lloc on viu l'autor.

Aquest corrent literari el representen autors francesos com Stendhal, Flaubert o Honoré de Balzac.

Aviat s’estén a d’altres països. Els més representatius són Anglaterra amb Dickens, els Estats Units amb Mark Twain i Rússia amb Dostoievski, Tolstoi i, en el teatre, Txékhov.

A Espanya varen destacar Alas Clarín, Pérez Galdós, Juan Valera i Alcalá Galiano.

A Catalunya el principal representant d’aquest corrent va ser Narcís Oller i també s’hi poden adscriure algunes obres d’Àngel Guimerà. Més endavant i durant el període de postguerra sorgeix un moviment que s’ha anomenat Realisme Històric, compromès amb la realitat que es vivia en aquell moment. En aquest cas, l’autor o autora esdevé un portaveu dels problemes que pateix el poble. És el cas de Josep M. Espinàs i Manuel de Pedrolo. En poesia, destaquen dins aquest corrent Salvador Espriu i Pere Quart.

A Mallorca, tenim com a representant a Salvador Galmés i ja a mitjans del segle XX, podem destacar autors com Josep Melià o Guillem Frontera i algunes obres de Baltasar Porcel, i, en poesia, Josep M. Llompart, que després evoluciona cap a d’altres tendències literàries.

**TRETS MÉS DESTACATS:**

* Du a terme una funció descriptiva i testimonial de la realitat present, gairebé podríem que a mode de crònica, sense obviar el més “lleig” o vulgar.
* Reflecteix la realitat de forma fidel, tal com és, com un mirall.
* Tracta temes com la vida diària i quotidiana i els costums, les diferències socials i la crítica social.
* Descriu la vestimenta, les festes, les feines...
* S’emmarca en la contemporaneïtat, en el present i en localitzacions conegudes (bars, cases, carrer...)
* Retrata totes les classes socials, i també les desigualtats.
* Exigeix a l’autor o autora una observació prèvia o documentar-se.
* Els personatges no són herois sinó gent corrent, amb les seves vivències, les seves preocupacions i les seves passions, i que pertanyen a grups socials diferents.
* Retrata els caràcters humans, com són i com es relacionen les persones en n determinat àmbit social.
* L'anàlisi psicològica dels personatges és un element central.
* Hi apareixen ambicions, hipocresia, amor i passions.
* Fa també la funció de denúncia i crítica social quan documenta i analitza determinades situacions socials. Retrata cruament la realitat social, política i econòmica.

**RECURSOS LITERARIS:**

* detallisme en les descripcions
* ús prolífic d’adjectius
* ús del monòleg interior
* narrador omniscient, en tercera persona, que observa i descriu de forma objectiva
* ús del llenguatge col·loquial, popular, amb registres propis del grup social al qual pertanyen els personatges
* estil clar i simple, fàcil de comprendre, sense ornaments
* ús del sarcasme i de l’humorisme

En poesia es posa l’accent en el contingut i no en la forma. És més important el que es diu que no com i per això el llenguatge és senzill i sobri, sense retòrica. S’utilitza el vers lliure i s’omet la rima. Són poemes narratius que expliquen històries i quotidianitats.

**PROPOSTA**

Parla’ns de la teva realitat, de les persones i els ambients que t’envolten. Retrata-ho de forma fidedigna. Pots endinsar-te en la psicologia d’aquestes persones, en les seves passions, esperances i ambicions. Pots fer crítica social i parlar-nos de les diferències o de les desigualtats que constates entre els diferents grups de joves que conviviu a la ciutat.

Explica’ns històries del teu grup d’amistat, de la teva família, del teu barri o del teu carrer, del centre educatiu.

Parla’ns dels llocs d’oci nocturn i dels personatges que s’hi mouen; submergeix-nos en el món de l’esport que practiques, del gimnàs on vas o de les activitats de natura que fas.

Molt important: redacta-ho en 3a persona.

**FORMAT:** esquetx teatral no superior a 500 paraules.